Man en tiener skuldig aan dagsorgmoeder se verkragtingDonovan Heugh (Foto: Raahil Sain/ANA) Die 25-jarige Donovan Heugh en ŉ tiener is in die hooggeregshof in Port Elizabeth skuldig bevind op aanklag dat hulle ŉ onderwyseres by ŉ dagsorgsentrum verkrag het. Heugh is Donderdag ook skuldig bevind op aanklag dat hy ŉ vuurwapen op iemand gerig het, op aanklag van ontvoering en roof met verswarende omstandighede. Sy medebeskuldigde, wat 16 jaar oud was toe die misdaad gepleeg is, se naam mag nie bekend gemaak word nie omdat hy ŉ minderjarige is. Die tiener het begin huil net ná hy skuldig bevind is op aanklag van verkragting, ontvoering en roof met verswarende omstandighede. Die 33-jarige onderwyseres het op ŉ dag in Julie 2017, kort voor 06:00, vir ŉ taxi gewag om na haar werk vervoer te word. Sy het op die trappe van haar huis in Bellweg gestaan toe die twee mans haar oorval en ontvoer het. Heugh het uit ŉ VW Golf voertuig geklim en ŉ vuurwapen op haar gerig. Die tiener het haar handsak gegryp. Hulle het daarna met haar na ŉ beboste gebied naby die Gelvan-sportkompleks gery waar die bestuurder van die VW Golf die drie afgelaai het en weggery het. Heugh en die tiener het die vrou verkrag. Tydens die vrou se getuienis in die hof wou die tiener vlug voor die verkragting, maar Heugh het gedreig om hulle albei te skiet. Regter Glen Goosen het gesê die vrou se getuienis was geloofwaardig. Heugh het skuld ontken op alle aanklagte. Hy het ŉ reeks vorige skuldigbevindings waaronder huisbraak, opsetlike saakbeskadiging, roof en oortreding van die Wet op huishoudelike geweld. Die tiener se borgtog is teruggetrek en die saak is tot 24 Januarie uitgestel vir voorvonnisverrigtinge.